อย่ากลัวเทคโนโลยี
การพัฒนาผลิตภัณฑ์การเงินนับจากนี้ไปจะเริ่มเปลี่ยนแปลงรูปแบบแล้ว จากเดิมที่พนักงานธนาคารติดต่อกับลูกค้า
12 มี.ค. 2559

โดย...แบงก์กลิ้ง
การพัฒนาผลิตภัณฑ์การเงินนับจากนี้ไปจะเริ่มเปลี่ยนแปลงรูปแบบแล้ว จากเดิมที่พนักงานธนาคารติดต่อกับลูกค้า ก็จะกลายเป็นลูกค้าติดต่อกับธนาคารผ่านทางอินเทอร์เน็ต ผ่านแอพพลิเคชั่นในมือถือ หรือโทรไปใช้บริการผ่านพนักงานในช่องทางของคอลเซ็นเตอร์
ผู้บริโภคทั่วโลกเริ่มเปลี่ยนแปลงพฤติกรรมการบริโภคไปในแนวทางดังกล่าวแล้ว ไม่ว่าจะเป็นการรับชมสื่อผ่านโทรศัพท์มือถือ แท็บเล็ต และคอมพิวเตอร์ กว่าครึ่งหนึ่งของเวลาที่ใช้รับชมสื่อทั้งหมด หรือการเลือกซื้อสินค้าผ่านช่องทางออนไลน์เพิ่มขึ้นเป็น 12% ของการซื้อสินค้าทั้งหมดภายในปี 2019 จากเพียง 7% ในปี 2015 
การเปลี่ยนแปลงนี้ ทางบริษัทผู้ผลิตและจำหน่ายสินค้าได้ปรับปรุงพัฒนาแพลตฟอร์มดิจิทัลเพื่อให้สอดรับกับพฤติกรรมของผู้บริโภคที่เปลี่ยนไป ตัวอย่างของการพัฒนาแพลตฟอร์มเพื่อให้บริการดูหนัง ฟังเพลง อ่านหนังสือ ซื้อสินค้า ซึ่งก็มีผู้ประกอบการดำเนินการขึ้นมาหลายราย
เรื่องการค้าขายนี้ธนาคารจะเข้ามาเกี่ยวข้องในส่วนของการพัฒนาระบบชำระเงิน ดังนั้นธนาคารยุคใหม่จะงัดกลยุทธ์การพัฒนาแพลตฟอร์มดิจิทัลขึ้นมาเพื่อเชื่อมโยงบัญชีของลูกค้าทั้งรายใหญ่รายย่อยเข้าด้วยกัน ทำให้การชำระราคาสะดวกและง่ายเพื่อสนับสนุนการค้าขายในโลกไร้พรมแดน ผลิตภัณฑ์การเงินที่จะออกมาใหม่จากนี้ไป ไม่ว่าจะเป็นของธนาคาร ประกันชีวิต ประกันภัย จะต้องสามารถหาข้อมูล สอบถาม และใช้บริการบนโลกออนไลน์ได้เลย
หากผู้บริโภคเปลี่ยนไปแล้ว แต่สถาบันการเงินยังไม่เปลี่ยน คุณก็จะตกยุค เสียโอกาส และสุดท้ายธุรกิจก็จะไปไม่รอด